Bólga og verkir í hálsi – hvað er til ráða ? Nú til dags eru bólga og verkir í hálsi algengt viðfangsefni , og er það fylgikvilli nútíma lífstíls sem flest allir upplifa á einhverjum tímapunkti í lífi sínu . Góðu fréttirnar eru að þeir er sjaldan alvarlegir og eru meðhöndlaðir auðveldlega . Hvað veldur verkjum í hálsi ? Algengasta ástæðan fyrir verkjum í hálsi er líkamsstelling , stress og stífleiki sem veldur vöðvabólgu . Hvernig lýsir verkur í hálsi sér ? Almenn óþægindi og stífleiki í vöðvum á háls og herðarsvæðinu , getur leitt upp í höfuð , út í axlir og niður í handleggi . Fólk verður aumt á þessu svæði , hreyfigeta getur minnkað og höfuðverkur fylgir oft . Vanalega lagast þetta á u.þ.b. viku ef engin undirliggjandi vandmál eru til staðar . Hvernig á að losna við verki í hálsi ? Best er að reyna að hreyfa sig eins og þú getur . Það að liggja í rúminu er ekki ráðlagt . Hitapokar hafa reynst vel sem settir eru á auma svæðið . Reyndu að hreyfa höfuðið og axlirnar eins oft og þú getur . Ef þú ert í sitjandi vinnu passaðu líkamsstöðuna þína vel , stilltu stól og borð og vertu beinn í baki . Ef þú ert mjög slæmur getur þú farið í nudd eða beðið aðstandenda um að nudda þig . Lyf eins og Parasetamól hjálpa til við verkinn og íbúfen hjálpar til við bólguna . Ef þessi atriði virka ekki getur þú leitað til læknis sem getur til dæmis gert beiðni fyrir sjúkraþjálfun og leiðbeint þér með framhaldið . Hægt er að hafa samband við ritstjóra vefsins í gegnum netfangið doktor@doktor.is eða í gegnum síma 510-6500